## Pravilnik o posebnim uvjetima koje moraju ispunjavati pravne osobe koje obavljaju poslove osobito značajne za upravljanje vodama

### NN 34/1996 (3.5.1996.), Pravilnik o posebnim uvjetima koje moraju ispunjavati pravne osobe koje obavljaju poslove osobito značajne za upravljanje vodama

# **DRŽAVNI ZAVOD ZA VODE**

Temeljem članka 174. stavka 1. Zakona o vodama ("Narodne novine" br.
107/95) ravnatelj Državne uprave za vode, donosi

## **PRAVILNIK**

### **O POSEBNIM UVJETIMA KOJE MORAJU ISPUNJAVATI PRAVNE OSOBE KOJE OBAVLJAJU POSLOVE OSOBITO ZNAČAJNE ZA UPRAVLJANJE VODAMA**

Članak 1.

(1) Ovim Pravilnikom utvrđuju se posebni uvjeti koje moraju ispunjavati
pravne osobe za obavljanje poslova od osobitog značaja za upravljanje vodama
određenih člankom 172. stavak 1. točka 1, 2, 3 i 4 Zakona o vodama i to:

\_ izrada projektne dokumentacije za vodnogospodarske građevine i vodne
sustave,

\_ tehničko i gospodarsko održavanje vodnog dobra, regulacijskih i vodnih
građevina i uređaja,

\_ tehničko i gospodarsko održavanje melioracijskih sustava za odvodnjavanje
i navodnjavanje,

\_ tehnički radovi provođenja obrane od poplava i drugih oblika zaštite
od štetnog djelovanja voda,

\_ uređenje vodotoka i drugih voda (regulacijski radovi) i

\_ rukovanje sustavom za navodnjavanje,

a koji poslovi su označeni u Nacionalnoj klasifikaciji djelatnosti ("Narodne
novine" br. 6/95) kao:

\_ 74.20 arhitektonsko inženjerijske djelatnosti,

\_ 45.11 zemljani radovi i

\_ 45.25 izgradnja hidrograđevinskih objekata.

\_ 01.41 uslužne djelatnosti u biljnoj proizvodnji

(2) Posebni uvjeti za obavljanje poslova iz stavka 1. ovog članka su:
potrebna tehnička opremljenost, stručna osposobljenost zaposlenika, obveza
kontinuiranog obavljanja poslova te poduzimanje posebnih mjera.

(3) Za upis poslova iz stavka 1. ovog članka kao predmeta poslovanja
u sudski registar potrebna je suglasnost Državne uprave za vode o ispunjavanju
uvjeta iz ovog Pravilnika.

TEHNIČKA OPREMLJENOST

Članak 2.

(1) Tehnička opremljenost pravne osobe za obavljanje poslova iz članka
1. stavka 1. podstavak 2. do 6. ovog Pravilnika odnosi se na potrebnu opremu
za zaposlenika i vlastiti kapacitet strojeva.

(2) Potrebna tehnička opremljenost određuje se prema slivnom području
na kojem je sjedište pravne osobe, na temelju tehničkih i građevinskih
normi polazeći od:

\_ veličine slivnog područja,

\_ izgrađenosti vodnog sustava,

\_ dužine vodotoka te

\_ ukupne vodnogospodarske problematike koja proizlazi iz programa radova
na slivnom području i potrebe provođenja plana obrane od poplava.

Potrebna oprema za zaposlenike je terensko vozilo za rukovoditelja obrane
od poplava, čamac ukoliko ima plovnih rijeka i moped za vodara te kombi
ili autobus za prijevoz zaposlenih.

(3) Vlastiti kapacitet strojeva određuje se u postotku od izračunatih
potreba iz stavka 2. ovog članka i iznosi:

\_ bageri i buldožeri 30% potreba,

\_ transportna sredstva 20% potreba,

\_ kanaločistači 50%potreba,

\_ kosilice 60% potreba,

\_ motorne pile 60% potreba,

\_ brodovi za rad na vodotoku 50% potreba.

STRUČNA OSPOSOBLJENOST I BROJ ZAPOSLENIKA

Članak 3.

Pravna osoba koja obavlja poslove iz članka 1. stavka 1. podstavka 1.
ovog Pravilnika dužna je imati najmanje jednog zaposlenika VSS \_ građevinske
struke hidrotehničkog smjera s najmanje pet godina radnog iskustva, od
toga najmane tri godine na projektiranju vodnih građevina iz članka 9.
Zakona o vodama s položenim stručnim ispitom iz članka 22. Zakona o građenju
("Narodne novine" broj 77/92, 26/93 i 33/95).

Članak 4.

(1) Pravna osoba koja obavlja poslove iz članka 1. stavka 1. podstavka
2. do 6. ovog Pravilnika dužna je imati odgovarajući broj zaposlenika koji
ispunjavaju sljedeće uvjete.

1. Za poslove rukovoditelja izvođenja radova održavanja i obrane od
poplava:

\_ na državnim vodama, na svakih 100 km vodotoka i nasipa po jednog diplomiranog
inženjera građevinarstva, s najmanje godinu dana radnog iskustva ili inženjera
građevinarstva s pet godina radnog iskustva;

\_ na lokalnim vodama, na svakih 400 km vodotoka i nasipa jednog građevinskog
inženjera graditeljstva s dvije godine radnog iskustva ili jednog zaposlenika
SSS građevinskog ili srodnog smjera s najmanje tri godine radnog iskustva.

2. Za poslove čuvara \_ nadzornika radova

\_ na državnim vodama na svakih 50 km vodotoka i nasipa po jednog zaposlenika,

\_ na lokalnim vodama na svakih 200 km vodotoka i nasipa po jednog zaposlenika.

Zaposlenici iz ove točke trebaju imati SSS građevinskog ili srodnog
smjera i jednu godinu radnog iskustva.

3. Za poslove rukovanja objektima (crpna stanica, ustava i sl.) po jednog
zaposlenika za svaki objekt, SSS strojarskog ili srodnog smjera s jednom
godinom radnog iskustva.

OBVEZA KONTINUIRANOG OBAVLJANJA POSLOVA

Članak 5.

Pravna osoba koja kao predmet svog poslovanja obavlja djelatnosti, odnosno
poslove iz članka 1. ovog Pravilnika, a koji poslovi su od osobitog značaja
za upravljanje vodama, mora biti osnovana na neodređeno vrijeme, te kontinuirano
održavati tehničku opremljenost i broj zaposlenika odgovarajuće stručne
spreme, određen aktom iz članka 1. stavka 3. ovog Pravilnika radi mogućnosti
pravodobnog izvršavanja poslova na slivnom području koji joj budu povjereni
za izvršavanje sukladno članku 173. Zakona o vodama.

PODUZIMANJE POSEBNIH MJERA

Članak 6.

(1) Za obavljanje poslova iz članka 1. ovog Pravilnika pravna osoba
mora biti tako organizirana da njezini zaposlenici i izvoditeljski kapaciteti
budu u očekivanim razdobljima spremni za moguće intervencije od velikih
voda i proglašenja mjere obrane od poplava i leda, te zagađenja voda.

(2) U slučajevima iznenadnih događanja iz stavka 1. ovog članka izvan
razdoblja kada se ova događanja uobičajeno očekuju, pravna osoba je dužna
hitno intervenirati i staviti na raspolaganje "Hrvatskim vodama" rukovoditelja
radova, potreban broj zaposlenika i opreme za otklanjanje opasnosti te
u cjelini djelovati u skladu s planom za obranu od poplava i leda i planom
interventnih mjera u slučaju iznenadnog zagađenja.

PODNOŠENJE ZAHTJEVA

Članak 7.

(1) Zahtjev za utvrđivanje suglasnosti iz članka 1. stavka 3. ovog Pravilnika
se podnosi Državnoj upravi za vode.

(2) Uz zahtjev se prilaže:

\_ akt o osnivanju pravne osobe, odnosno izvod iz sudskog registra,

\_ podaci o dužini državnih i lokalnih voda s njihovim nazivima,

\_ broj rukovoditelja i ostalih zaposlenika iz članka 4. ovog Pravilnika,

\_ popis strojeva i kapaciteta za obavljanje vodogospodarskih radova,

\_ izjava o obvezi kontinuiranog obavljanja poslova iz članka 5. i o
preuzimanju obveza poduzimanja posebnih mjera iz članka 6. ovog Pravilnika,

\_ propisana upravna pristojba.

UTVRĐIVANJE POSTOJANJA UVJETA

Članak 8.

Ispunjavanje posebnih uvjeta utvrđuje stručno povjerenstvo od tri člana
koje imenuje ravnatelj Državne uprave za vode.

Članak 9.

Povjerenstvo o obavljenom očevidu sastavlja zapisnik i predlaže izdavanje
suglasnosti. Suglasnost o ispunjavanju uvjeta za obavljanje poslova iz
članka 1. ovog Pravilnika izdaje ravnatelj Državne uprave za vode.

TROŠKOVI POSTUPKA

Članak 10.

Troškove postupka u svezi s izdavanjem suglasnosti iz članka 9. snosi
podnositelj zahtjeva.

ZAKLJUČNE ODREDBE

Članak 11.

Posebne uvjete za obavljanje poslova iz članka 172. stavak 1. točaka
5. i 6. Zakona o vodama propisat će ravnatelj posebnim Pravilnikom.

Članak 12.

Posebne uvjete iz ovog Pravilnika dužne su ispunjavati i one pravne
osobe koje su već registrirane za obavljanje poslova iz članka 1. ovog
Pravilnika. Te pravne osobe dužne su pribaviti suglasnost iz članka 9.
ovog Pravilnika u roku od šest mjeseci od dana stupanja na snagu ovog Pravilnika
te dobivenu suglasnost priložiti u sudski registar.

Članak 13.

Nadzor nad provedbom odredaba ovog Pravilnika obavlja Državna vodoprivredna
inspekcija.

Članak 14.

Ovaj Pravilnik stupa na snagu osmog dana od dana objave u "Narodnim
novinama".

Klasa: 325-10/96-1/21

Urbroj: 527-1-4/40-96-1

Zagreb, 19. travnja 1996.

Ravnatelj

**mr. Marko Širac, dipl. ing.,** v. r.

Pravilnik, NN 34/1996-703